text:
IL FERÂL. Nadâl: podevial no vignî a viodi di nô?
Une maniere diferente di lei, capî e spiegâ ancje il Nadâl. Diferent dai solits resonaments che tante part di glesie e di predis a fasin. Al jere tipic di pre Antoni lâ a cirî altris motivazions, altris significâts, salacor mancul tradizionâi, mancul scontâts, ma che a rispuindin miôr ai interogatîfs dal om di vuê. La incarnazion di Jesù, che o ricuardìn tal Nadâl, no je sucedude tant par comedâ lis nestris falopis e tristeriis, ma soredut par un at di amôr gratuit, di condivision solidarie cu la umanitât che naturalmentri e je debile, precarie, fragjile. E cussì e à di acetâsi. (pre Roman Michelot)
Cun chescj miei resonaments o çavariaments, cence ordin liturgjic o logjic ma dome cul intent di fâmi lûs cul ferâl de Peraule, o soi rivât al misteri dal Nadâl, dai rapuarts fra Diu e l’om, di une ufierte fate e no acetade, di une dibisugne estreme dal om che Diu al vegni a puartâi la salvece e di un istint no mancul fuart di sierâi la puarte.
Cheste conflitualitât le piture une vore ben il vanzeli dal Verbo, chel de messe grande (Zn 1,1-18). Un contrast fra lûs e scûr masse net par no pensâ che al sedi sfuarçât, come une tesi di dimostrâ.
La tesi di puartâ Diu e il so amôr, e chest no mi displâs, e la antitesi di dâi jù al om e a la sô tristerie croniche, e chest no lu aceti. Se l’om al è cragnôs, vuarp, ingrât, stupit, carogne, cui lu aial fat cussì? No podevial fâlu un pêl miôr? I teolics a disin che l’om al è libar.
Ma se al è libar dome di finî di sassinâsi, ce libertât aial? E cheste libertât ise un regâl o une condane?
Par chest no aceti plui ciertis piuladis nataliziis suntun Diu sfortunât che al ven jù e si cjate dut sierât e ciertis invetivis cuintri dal om pecjadôr che si siere cul clostri par no lassâ jentrâ Diu, la sô lûs e la sô gracie. E jù a vaî su Diu, biât, invezit di vaî sul om, inmò plui biât.
No si onore il pari e la mari disint mâl dal fi, parcè che nol è un onôr pai gjenitôrs vê un fi stupit o cjochele o bintar. Se mai ur ven il scrupul se a àn fat ben a metilu al mont. Il mâl che al è tal mont nol è il faliment dal om, o no dome il so, ma prin di dut al è il faliment di Diu. Tignìnlu a ments, prin di plombâ fûr monadis a sbreghebalon.
O ai pensât tant a chest misteri dal Nadâl e o ai concludût che Diu nol à fat propit nuie di speciâl a vignî tal mont. Al à fat ce che a fasin ogni pari e ogni mari di sintiment denant di un fi che al patìs e al à dibisugne.
Crist al à cjatade sierade la puarte de locande. Ma trope int, ancje o soredut in dì di vuê, no cjatie sieradis dutis lis puartis? I siei di cjase no lu àn volût. Ma trops gjenitôrs, dopo di jessisi lambicâts une vite interie, no si cjatino suntune strade, cence un afiet, cence agrât, cence nuie? Ce dî di chei gjenitôrs che adiriture a riscjin di jessi copâts dai fîs?
Par chel o dîs che Crist, se al è pari, nol à fat nuie di straordenari vignint a viodi di nô. Lu fâs cualunche mari furlane o taliane, ancje se no va a messe, cuntun fi malât, drogât, disordenât, di bessôl. E no va in cjase dal fi par vê i compliments, ma par puartâi il confuart e il jutori de sô presince. E cuant che e vierç la puarte e e viôt dut chel davoi, no tache a berlâ cuintri dal fi ma e cjape scove, peçot e aghe e si met a netâ. Po e impie il fûc, e prepare alc di cjalt e si sente dongje dal fi a servîlu. Parcè che al è so fi, lu à fat jê e si sint in cualchi maniere responsabile des sôs penis.
Se Diu al è bon, se il mont al è cjase sô, nol è nuie ce maraveâsi che al sedi vignût a stâ cun nô.
Al sarès stât di maraveâsi che no lus ves fat. ❚
Antoni Beline, Cirint lis olmis di Diu 1, pagj. 24


c: text/html

text:
La matine che tal jet di Gregorio a vevin cjatade une budiese narançon, e sarès restade sculpide te storie de famee tant che une saete intun morâl. Il pari, sustât de sô foghe di om e paron, che al difint la famee, al veve subit cjolt nuiemancul un picon, par copâle. La mari e zemave e ciulave, vûstu pal [...]
Author: Gelo Stellato
Une dì, a pene finît di gustâ, o ’nd ai vude la pensade di lâ a fâ un zîr su “las rives” che a son a nort dal paîs di Gjalarian, dulà che tu cjatis i rescj di une ete antighe; si pense de ete dal bronz. Jere une zornade une vore cjalde, ancje se si varès podût pensâlu, stant [...]
Joibe di sere, inte suaze di "Ator pal pradisut", un bielissime rassegne di culture furlane metude adun in chel di Gonars, e sarà la volte ancje nestri Ostîr di Contecurte, compagnât dal poliedric fame Checo e metude in rie de coghe Serena. Ce si contarae? No si sa! Di ce si fevelie? No si sa! Al sarajal di bevi alc? [...]
Mi fevele, il gno Friûl, cun vôs di une mughe, vôs che e nas de cente di cret inlidrisade, dutun di indurance e un nuie di tiere… O scolti lis sôs peraulis e lagrimis a memoreâ di fantats e oms che a polsin là sù in mont, vitimis sacrificadis par dai interes no juscj… o sint jevâsi sù suspîrs e [...]
Jo mi soi sposade il mês di Avost dal 1977 (un cjalt di murî), a 22 agns, dopo 7 agns di morosament. O jeri cussì su la lune pa la emozion, che dal dì des gnocis no mi visi nuie di nuie. Di bon che o ài l’album di fotografiis se no mi vignarès il suspiet di jessimalu insumiât. Però [...]
Cheste storie le contavin intun paîs culinâr furlan, tai agns de seconde vuere mondiâl. Marie e viveve fûr paîs cu la sô famee. Par rivâ ae lôr cjase a vevin di cjapâ une stradele di claps che e leve in sù rivant tal clamât borc di sore. Al fi di Marie, di non Beput, che, come che si dîs, al [...]
Aromai a jere scuasit une ore che Spilot al spietave il Comissari Rocheton daûr da ostarie. Al cjaminave sù e jù, gnervôs, fermantsi ogni tant a cjalâ i brentiei metûts in rie, plens di aghe fin su l’ôr. Fûr che un. Di fat, l’ultin brentiel al jere plen a mieç e sul fîl de aghe si viodeve un cjapiel. Cuissà [...]
Al è un mont strani, chel di internet. Si cognòs int che no si sarès mai cognossût cence, ma inte stesse maniere no si sa nie di lôr a mancul chê simpri internet nol rivi in aiût. E cussì, in chescj dîs, o sin vignûts a savê une gnove che no à nie di biel, e come za altris voltis [...]
Pieri, di lavôr, al veve fat il camionist dute la vite. Sù e jù pes stradis d’Italie, fintremai tal Meridion. Di dì, di gnot e, salacor, ancje di sabide e domenie che lui al podeve cori parvie che al puartave mangjative deteriorabile. Rivât a lâ in pension, al veve decidût di gjoldisi, tal cuiet, la sô cjasute e, di jê, [...]
O sai che si clamave Pieri e al jere vedul. Di pôc pensionât, al viveve di bessôl. Pieri al veve fadiât come un mus in Svuizare intune fondarie. Al contave simpri di chel so coleghe colât tal metal licuit e di lui a vevin cjatât dome il façolet che al veve tirat fûr un moment prime di murî. E Pieri, [...]
Lis lûs celestinis sul sofit. La cuvierte stelade e puce di naftaline. Zuan al è li sot mieç platât e al sta dant dentri doprant la man drete. Cu la çampe al ten in man il tesaur che al à cjatât la dì prime: il biel gjornâl par colezioniscj jal à vendût par pôcs francs un vecjo marcjadant napoletan. Il [...]
A Capriva, tai agns dal Setante, al jere un coleç par frutis disditadis: vuarfinis o cun gjenitôrs che no podevin o che no volevin stâur daûr; cun maris ch’a fasevin il mistîr e che cualchi viaç lis inviavin adore tal stes lavôr; o ch’a jerin a stâ tai cjasons su lis isulis de lagune di Grau e che no rivavin [...]

robotstxt: allowed

filter: keep


text:
Socrat
Socrat (Atene, 470/469 p.d.C. - Atene, 399 p.d.C.; par grêc Ewkpάtnς, Sōkrátēs) fo un filosof grêc antîc.
Tabele dai contignûts
Biografie[cambie | modifiche il codiç]
La vite fintremai il proces[cambie | modifiche il codiç]
Socrat nassè a Atene fra il 470 e il 369 p.d.C. di un scultôr, Sofronisc, e di une comari, Fenarete. Al tacà a lavorâ cul pari, ma si avodà di zovin ae filosofie, studiant (al somee) cun Archelau, che al veve vût come mestri Anassagore. Al combatè te vuere dal Peloponês, tes bataiis di Potidee (432), salvantj la vite a Alcibiat e preferint lassâj a lui une corone che i volevin dâ come premi, e a Deli (424), dant di diviodi un cûr biel fuart intant che i Ateniês a vignivin sdramassâts. Al cirì simpri di stâ biel lontan de politiche, ma cuant che i tocjà al fo simpri bulo e inflessibil: tal 406 si refudà di meti su un proces ilegâl cuintri gjenerâi che no a vevin dât sepulture ai muarts daspò la bataie des Arginusis, biel che la int invelegnade faseve batufueriis, e tal 404 al dineà, riscjant la ghirbe, di arestâ un cier Leon di Salamine, là che i Trente tirans lu volevin sfuarçâ, forsit par preiudicâlu impaçantlu tes lôr violencis. Si dedicà simpri al insegnament de filosofie, cence meti su une scuele e cence mai fâsi paiâ, vint miôr resonâ di dut, pardut e cun cuicussei.
Il proces[cambie | modifiche il codiç]
Tal 399 al fo clamât in judizi di Melêt par rispuindi a trê acusis: di no venerâ i dius de citât, di crodi e di insegnâ la esistence di gnûfs dius e di vuastâ i zovins; al veve tramât par meti su il proces Trasibul, un di chei che al veve combatût cuintri dai Trente tirans e ristabilît la democrazie te citât. Judicât colpevul, al fo condanât a muart daspò che, cence pleâsi un fregul, a chei che vevin di decidi la condane ur proponè di jessi mantignût cun bês publics tal Pritaneu tant che benefatôr dal stât o ben di jessi multât di une mine o, par fâ cuntents i siei amìs, di trente minis e di fâlis paiâ a lôr. Tal dì de muart al domandà ai siei amìs plui cjârs, che a jerin ducj cun lui a sostignîlu, di sacrificâ un gjal al diu Esculapi, protetôr de medisine, par ringraçâLu di vêlu liberât de maladie de vite; po al bevè biel cuiet la ciude, il velen che i vevin parecjât, e ancjetant calm al murì, daspò jessisi refudât di fâ alis par salvâsi la vite, come che lu sconzuravin chei che i stavin atôr. Nol veve acetât nancje il judori dal celebri oratôr Lisie, che lu varès difindût vulintîr. Doi dai siei arlêfs a contarin parcè che no si mesedà masse par salvâsi la vite: seont Senofont parcè che al voleve scjampâ i fastidis de veglece, par Platon, che i àn simpri crodût di plui, par mantignîsi fidel aes leçs e vitâ di rindisi compagn di colpe di chei che lu volevin condanâ, robe che e sarès sucedude se al ves fat concessions par sfreolâ i judis.
Seont ciertis studiôs la profanitât di Socrat no e je stade la reson vere de sô condane: nol jere masse benvolût di un grum di personaçs. Nol puartave sporc in bocje e nol veve pôre di dâ la tache a ducj e a dut chel che no i lave jù; par esempli, al veve criticât il sisteme de nomine dai magistrâts, che a vignivin tirâts a sorte (nissun butarès il toc, al diseve, par sielzi un che al ves di fabricâ armis o vuidâ nâfs). Al jere ancje stât mestri di Alcibiat e Crizie, che no a jerin masse amâts di Trasibul, chel che al inspirà il proces. Però la acuse di infamitât podarès ancje jessi stade sincere, parcè che o savìn che un dai acusadôrs, Anit, al jere un divoton e parcè che la int di Atene jere unevore legade ae religion e ae superstizion, come che testifichin i Caratars di Teofrast; difat a forin processâts cun acusis someantis ancje Anassagore, Protagore e Aristotil. Bisugne dî ancje che Socrat, che al veve la usance di lâ atôr a smontâ i convinciments de int cu la sô dialetiche implacabile, conturbave i anims, butant jù i ponts che ducj a vevin plui fers; cussì al disviave anche i zovins dai valôrs tradizionâi. Par prionte, par fevelâ de sô cussience, che i ricuardave lis leçs divinis, al diseve di fevelâ cuntun demoni: chest al fo une des resons, o almancul il pretest, de acuse di introdusi gnûfs dius.
Lis ideis e il metodi[cambie | modifiche il codiç]
Par Socrat la filosofie e il sô insegnament a jerin une vere mission: no si fasè mai paiâ pes sôs lezions. Nol metè nancje su une scuele ni conferencis, vint miôr lâ atôr a resonâ di dut, dapardut e cun ducj, cu la int basse tant che cui siôrs, parcè che, al diseve, al voleve imparâ dai altris. Al afermave di no savê nuie di nuie e cuant che l'oracul di Delfi i palesà che lui al jere il plui savint di ducj i omps si convincè che al jere propite parcè che lui, câs diviers dai altris, al saveve almancul di no savê nuie. Coerent cun chestis ideis, nol preseà mai i dogmis e insegnà simpri lis sôs ideis cu la maieutiche, vadì fasint rivâ aes conclusions chei che al fevelave cun lui cu la logiche e la dialetiche; maieutiche leteralmentri significhe l'art des comaris: al voleve dî che, come sô mari, che e faseve la babisse, faseve cui fruts, lui al faseve parturî ai altris lis ideis, cence imponi nissune veretât. Al preseave tant il dialic vîf che di filosofie nol scrivè mai une rie; difat nô o cognossìn lis ideis di Socrat parcè che lis leìn tes oparis dal sô arlêf Platon e massime di Aristotil, rilêf di lui.
Par lui nissun al è trist pardabon e se un al cognos ce che al è il bon al pò dome fâ il bon. Partant la filosofie, che e cor daûr ae sapience, e je soredut etiche; fasint il discors contrari, il ristret des virtûts je la sapience. La filosofie à di instradà la vite intire di ogni omp: no e je nuie di diviers dal miorament morâl di se e e à di coincidi cun ce che ognidun fâs tal so vivi cuotidian.
Tai agns seguitîfs a sô muart, cinc scuelis contindevin di interpretâ te maniere plui pure la sô filosofie; chê che e le plui in ben e fo chê dai academics, vuidâts di Platon. Su Platon, arlêf di Socrat, e sul so rilêf Aristotil, e duncje su la vision e sul implant che ae filosofie al veve dât Socrat, si fonde une gruesse fete de filosofie ocidentâl.
La muse[cambie | modifiche il codiç]
Stant a la tradizion iconografiche e a lis descrizions antighis, al jere propite brut, tant che al someave a un silen e a un crot. Al veve un nâs scliz, doi vôi taronts fûr dal cjâf e une bocje largje cun doi lavris biei complens. Ancje il cuarp lu veve biel penç.
Bibliografie[cambie | modifiche il codiç]
- G. Perrotta, Storia della letteratura greca, Milano, Principato, 1942


text:
William Shakespeare
William Shakespeare (23 di Avrîl 1564 - 23 di Avrîl 1616 dal calendari julian; 3 di Mai 1616 dal calendari Gregorian) al fo un dramaturc, poete e atôr inglês. Al nassè a Stratford-upon-Avon e al è considerât il plui grant scritôr di lenghe inglese e un dai plui grancj dramaturcs dal mont. Il so cognon si lu cjate ancje intes formis Shakspere, Shaksper, Shaxper, e Shake-speare, par vie dal fat che l'inglês no veve ancjemò une grafie standardizade in chê volte.
Tabele dai contignûts
Biografie[cambie | modifiche il codiç]
I siei gjenitôrs, John Shakespeare e Mary Arden a vevin vot fîs, che Shakespeare al jere il tierç, e il prin mascli. John Shakespeare al jere un comerciant di lanis, coreans e guants, in po ancje conseîr comunâl (alderman).
William al le par sîs mês inte scuele elementâr e, di cuant che al veve dîs agns, a la scuele secondarie, dulà che i forin insegnâts i autôrs latins. Plui tart, lis condizions economichis de so famee a declinarin e nol podè frecuentâ i studis universitaris. Tal 1582, a disevot agns, al sposà Anne Hathaway di 26 agns, e cun jê al ve tres fiis, Susannah, Hamnet e Judith.
Tal 1587 Shakespeare al scomence a lavorâ a Londre come atôr di teatri. La sô prime opare leterarie e fo un poeme erotic dal titul "Venus e Adonis", scrit tal 1593. Daurman e rivà la peste, par cui i teatris a scugnirin sierâ par cirche doi agns. Al è in chê volte che il cont di Southampton, Henry Wriothesly al deventà il so protetôr. Cuant che i teatris a tornarin a vierzi, tal 1594, Shakespeare si associà cun la companie dal Lord Chamberlain, cusin de regjine. Di chest moment, Shakespeare al otignarà dute une schirie di sucès, che a saran refudâts e criticâts dai siei contemporanis di plui alt nivel culturâl, e che a consideravin lis sôs oparis e dut il teatri un intrateniment volgâr.
Ai 20 di Otubar dal 1596 al comprà un titul nobiliâr pal pari e ai 4 di Mai 1597 une cjase a Stratford. So mari, Mary Arden, e murì ai 9 di Novembar di chel an. Daspò vê scrit La Tampieste, Shakespeare al vivè ritirât a Stratford cun la sô famee, volint dome integrâsi cu la piçule borghesie locâl. Tal so testament, fat ai 25 di Març 1616, al lassà dutis lis sôs propietâts ai siei dissendents, e cualchi robe par trê atôrs (Richard Burbage, John Heminges e Henry Condell) e pe so femine. Al murì ai 23 di Avrîl dal 1616, a cincuantedoi agns.
Al fo soterât ai 25 di Avrîl tal presbiteri de glesie di Stratford. I siei compagns, siet agns plui tart, i daran il miôr omaç, publicant dutis lis sôs oparis intun libri, che al sarà la base di dutis lis edizions sucessivis e ancje de fame imortâl dal poete inglês.
Oparis[cambie | modifiche il codiç]
Tragjediis[cambie | modifiche il codiç]
- Romeo e Juliete (Romeo and Juliet)
- Macbeth
- Il re Lear (King Lear)
- Hamlet
- Otelo (Othello')
- Tit Andronic (Titus Andronicus)
- Juli Cesar (Julius Caesar)
- Antoni e Cleopatre (Antony and Cleopatra)
- Coriolan (Coriolanus)
- Troilus e Cressida (Coriolanus)
- Timon di Aten (Timon of Athens)
Comediis[cambie | modifiche il codiç]
- Dut al è ben chel che finis ben (All's Well That Ends Well)
- Cemût che us plâs (As You Like It)
- Insium di une gnot di mieç Istât (A Midsummer Night's Dream)
- Tant rumôr par nuie (Much Ado About Nothing)
- Misure par misure (Measure for Measure)
- La ruspiose domade (The Taming of the Shrew)
- La decime seconde gnot (Twelfth Night, or What You Will)
- Il marcjadant di Vignesie (The Merchant of Venice)
- Lis legris comaris Windsor (The Merry Wives of Windsor)
- Lis fadiis dal amôr perdût (Love's Labour's Lost)
- I doi zentiloms di Verone (The Two Gentlemen of Verona)
- La comedie dai erôrs (The Comedy of Errors)
Oparis storichis[cambie | modifiche il codiç]
Oparis tardis[cambie | modifiche il codiç]
- Pericle, princip di Tir (Pericles, Prince of Tyre)
- Cimbelin (Cymbeline)
- La conte di Unvier (The Winter's Tale)
- La tampieste (The Tempest)
Opare atribuide a Shakespeare[cambie | modifiche il codiç]
- I doi nobii cavalîrs (The Two Noble Kinsmen)


text:
Parintât
La parintât al è un rapuart fra personis leadis da un vincul di sanc sedi reâl sedi convenzionâl. In un sisteme di parintât a son dai dirits e dai dovê viers i parincj.
La parintât a pues jessi in linie drete se si dissint l'un dal altri come il fi dal pari, e in linie laterâl se il leam di dissendence no’l’è dret par esempli doi fradis o doi cusins.
Nons a secont de parintât[cambie | modifiche il codiç]
- Om o marît e femine; dôs personis ca si son sposadis
- Fi e fie; i fruts di un om e di une femine
- Nono o Von; il pari dal pari o de mari
- None o Ave; la mari dal pari o de mari
- Fradis e Sûrs; fiis dal stes pari o mari
- Barbe; il fradi dal pari o de mari
- Agne o Gnagne; la sûr dal pari o de mari
- Cusin; fi di un Barbe e di une Agne
- Basavon; il pari dal nono
- Basave; la mari de none
- Nevôt; il frut di un fi o di un fradi o di une sûr
- Gnece; la frute di un fi o di un fradi o di une sûr
- Pronevôt; il frut di un nevôt o di une gnece
- Prognece; la fie di un nevôt o di une gnece
- Cugnât; l'om di une sûr o il fradi di une femine
- Cugnade; la femine di un fradi o la sûr di un om
- Missêr; il pari dal propit om o de proprie femine
- Madone; la mari dal propit om o de proprie femine
- Brût; la femine dal fi
- Zinar; l'om de fie
Grât di parintât[cambie | modifiche il codiç]
Tal dirit, par esempli tes ereditâts, al pues jessi impuartant il grât di parintât. Par calcolâlu si à di contà i passaç in linie drete par rivà al parint. Par esempli fra nono e gnece il grât di parintât al è doi (nono, pari), fra doi fradis il grât al è doi (pari, fradi), fra doi cusins il grât al è invezit di cuatri (pari, nono, barbe, cusin) e v.i.


text:
Fûr di "Assemblea del Clero dell'Arcidiocesi di Udine, Atti" (Mercoledì 25 giugno 1975)
Jo no ai scrit, o ai cjapât dome i titui di ce che o ai di dîus, parcè che mi plâs fevelâ cjalant la int in muse. La prime robe che o ai di dî a la Segretarie e je cheste: che culì ta nestre semblee no vin aprovât il verbâl da ultime semblee che je stade fate tal 1350 (ridadis). Chei che a àn voie di leile, che cjapin in man la storie dal Friûl di Paschini e le cjatin citade tas notes. A àn di lâ a cirîle te storie di puar Bertrant, che tal messâl furlan lu vin fat sant, parcè che si po dâ simpri un vot a di un che Rome i à dât sîs. Puar Bertrant nus faseve la Semblee ogni an, de seconde e tierce domenie dopo Pasche. Dal 1350 lu àn copât e no 'ndi è stadis plui dopo.lei dut
In ogni mût chest al è dome par introdusisi.
Jo o ai cuatri robis dal passât di dîus, e cinc dal avignî. Cuindi no soi un negatîf, come tancj a pensin! (cisicaments) No! No! Disìnsi la robis come che a son!
Prime robe: in ocident, in dut l'ocident no esist une glesie che e vebi il dirit di jessi locâl come la furlane. Storicamentri al è un fat unic in dut l'ocident. Chi o vevin l'unic patriarcje diferent di Rome. Al è un fat, al è verissim. Ai miei timps in 'seminari lu àn ignorât: in dodis agns no mi àn mai menât nancje a viodi le glesie di Aquilee. Chest al è un fat, no je une opinion. Cuindi se e je une glesie che à une storie carateristiche e je stade la nestre e nô o sin stâts vîfs fintremai cuant che aes nestris spalis al jere l'imperadôr dal Sacri Roman Imperi. Al è un dât di fat, no je une robe che o ai inventade jo. Sigûr, bonsignôr, parcè che a nus àn dividûts, al è un fat, bonsignôr, che nô si clamìn glesie di Udin dome di 200 agns in ca ... e la àn istituide par fâ un plasê politic a Marie Taresie e al doge di Vignesie ... e se lui al po dî alc in contrari, che al vadi a cirîlu. Chest al è un dât di fat bonsignôr, no je une opinion.
Seconde robe: daûr il teme che si jere sielzût "Eucaristia e Comunità locale" o varès spietât che tal famôs Congrès Eucaristic si ves fevelât de glesie locâl, ma mi risulte - e se o vuelîs o fâs nons - che al è stât proibît di fevelâ de glesie furlane! Tant che di fat no àn fevelât. Il Pape al è vignût culì e no nus à nancje nomenâts! Al è lât prin a Vignesie e culì al à nomenât - e al à fat ben a nomenâju - i slovens; ma i furlans no ju à nancje saludâts. Par me, al è stât maleducât (cisicaments). Bon, bon, a son opinions, ma un che al ven e nol salude i ospits, al è un maleducât! Nissun Concili nol à definît che nol puedi sei maleducât!
Tierce robe: jo o ai acenât prin e permeteitmal di lâ al fat. La nestre int, ancje se e blesteme, ancje se no ven in glesie, cun dute la pastorâl nestre (o mi met dentri ancje jo, crodeitmal, che no mi gjavi fûr das colpis: lis ai compagn di vualtris, compagn!), ... ancje se o vin fat une pastorâl che e consisteve tal confessâsi une volte ad an e comunicâsi une volte ad an, tal lâ a messe la domenie, ... la nestre int, ancje se no ven plui, ancje se e blesteme, cuasi inte totalitât e crôt tai misteris principâi de fede. Parcè che par me, no je vere che si salvisi crodint di plui di chel altri, ma crodint. ... Ancje salacor di mancul di chel altri. Nol è il numar des veretâts di fede che nus salve, parcè che, se no, nô si salvaressin miôr dai apuestui, che a 'ndi cognossevin di mancul! E je une distinzion fondamentâl chê tra la "fides qua creditur" e la "fides quae creditur". Al è pussibil che tal Gnûf Testament si verifichi chel che si verifiche tal Vecjo: che ce che Diu cun tante sapience e teologjie al à dite biel planc, lassant che i ebreos a crodessin ancje in dutis lis fufignis che a vevin ta lôr tradizion culturâl, eliminantlis biel planc, cun tante pazience, lassantju crodi che il soreli al ziràs intor de Tiere e no le Tiere intor dal soreli. Al po sucedi ancje che veretâts che a son stadis claris intun determinât timp, pe int, dopo, a puedin deventâ scuris. Par chel, no àn pierdude la fede.
E par me e je stade une robe che mi à simpri fat riviel che nô o sedin stâts costrets a picjâ un ciart cartelin ... parcè che o crot che pôcs di vualtris lu vebin picjât volontariamentri chel cartelin che al sierave la puarte de glesie a cualchidun, che par motîfs sociâi nol votave un determinât partît che si diseve cristian ... e salacor a vevin plui fede chei che ur vevin dite che no le vevin. E par dîlu o vevin usurpât claramentri une robe che je dome di Diu, parcè che la fede e reste 'don di Diu'.
Tes nestris glesiis la int cetantis voltis che la vin spaventade cui pecjâts! ... La int no ven in glesie plui par cjapâ confuart e consolazion! ... le vin spaventade a sun di pecjâts.
Jo o bramarès, predis, che o spaventassis i siôrs a sun di pecjâts. Ma chest no lu veis mai fat (cisicaments). Moment!? ... Cui che al à vût il coragjo, che al vegni sù a mostrâlu!
Altre robe. E chi o citi une frase che no je mê, e je di Mao ... (cisicaments) eco, eco pronts a protestâ, parcè che Mao nol pues dî la veretât! ... E Tomâs, che nus àn dit in 'seminari di lei, no aial dite che "Veritas a quocumque est, de Spiritu Sancto est"? ... Duncje il dit di Mao ripuartât a nô al è chest: "Un predi al po fa dal ben dome se al è cul popul, come un pes ta la aghe. E alore se no seis cul popul, o sareis cun cualchi altre aghe". (cisicaments) ... E alore se no sês cul popul ... o sareis cun cualchi altre aghe!
Tierce robe: o vin un sant, nô in Friûl, che nol è rivât adore di deventâ sant, parcè che al à vût il coragjo di fâ ce che altris forsit no àn fat! ... il nestri sant patriarcje Bertrant. Il patriarcje Bertrant, al à crodût ce che jo o ai cirût di capî: che la eternitât no comence dopo muarts, ma cuant che si nas, ... e se nô predis o fevelìn dome da la eternitât di dopo muarts e no si interessìn de eternitât che e je scomençade chi, e no cjapìn posizion, e no sin bogns di riscjâ ... e par jessi fûr no si interessìn des sôs vicendis ... e je une robe che e merte, di part di Crist che al è vignût in chest mont, dome la condane. Crist al à riscjât pai puars, pal popul; nol à vût dubis di riscjâ, ancje se al lave cuintri i capos religjôs e politics. E Bertrant al à fat compagn.
Une glesie che no sa riscjâ in chest mont, no je sigure sul dulà che va! ... E reste simpri un mani di pale in man di cualchidun! ... Come che al è sucedût ... pa la cuâl o scugnìn riscjâ!
Cjalait un fenomeno, chel da la emigrazion. Cent agns di emigrazion "di massa" o vin vût. Nô, vino cjapât lis lôr posizions? Vino patît cun lôr o sino stâts i predecessôrs dai uficis di colocament pes massariis? ... Masse voltis no vin podût alçâ le vôs, parcè che, se la alçavin o pescjavin i pîts di cualchidun...
Ultime robe ... e salacor mi cjolaran la peraule par vie dal timp!
Si visaiso, predis, cuant che in 529 o vin firmade chê mozion che e stave fasint ce che o stoi disint e che cualchidun - esatamentri la autoritât costituide, doprade di chei che la ricatavin - us à fat ritirâ une robe dal gjenar ... che cumò la doprin ducj i partîts su dutis lis placis? ... O mi disevis in chê volte che al jere masse tart ... al jere inutil!
E par finî pardabon ... Jo o stoi tradusint la Bibie te mê lenghe! ... O soi curiôs di viodi une comission diocesane pe liturgjie, che in agns no je stade buine nancje di nacuarzisi che o tradusevi i messâi e che o tradusevi la Bibie par furlan ... Une comission propit perfete, che no si nacuarç di nuie di ce che al sucêt in Diocesi. Almancul che mi ves dite di no ... No mi à dite nuie! Nuie!! ... E alore e je: nuie!
Fûr di "Friuli: un popolo fra le macerie", Roma, 1977 (tit. or.: "La realtà etnico-culturale del popolo friulano")
La culture etnografiche europeane e je dacuardi tal ricognossi al Furlan la fisionomie di popul origjinâl, cetant difarent dal popul talian e che al è dentri te suaze dal grup ladin. Par dî il vêr ancje in Italie - dopo da lis publicazions di S. Salvi (Le nazioni proibite e Le lingue tagliate) - la convinzion che Furlans e Sarts a sedin doi popui di cep no italic e je daûr a vierzisi une strade.lei dut
Ma e je cetant pandude, a nivel gjornalistic e politic, la idee che sostignî une origjinalitât tant che cheste al sedi un atentât a lis lotis e al patrimoni dal Risorziment e, infin dai fats, ae unitât de patrie - cuntune sigurece prepotente identificade cul Stât -. Cumò al è ben fâ capî, pal letôr talian, che il concet di popul al à di jessi identificât cun chel di nazion, ma diferenziât in maniere precise di chel di stât, realtât juridiche-aministrative, mentri popul e nazion a son realtât etniche e culturâl.
Pe tradizion linguistiche e politiche taliane al è avonde intrigôs capî cemût che:
- in Gjermanie a sedin doi stâts todescs, ma une uniche culture e un unic popul todesc;
- in Jugoslavie un sôl stât (federâl) cun svariâts popui, di lenghe e culture difarentis;
- in Svuizare un unic stât cun cuatri popui diviers, e jenfri chei - viôt ce câs! - i retoromançs, version svuizare dai furlans.
Par nô i Furlans a son un popul, une nazion no taliane, ancje se di cent e dîs agns in ca (e par Gurize di sessante) in cont de politiche a son cjapâts dentri tal stât talian.
1. Lis resons di une "nazion"
Par afermâ cun veretât ce che o sin daûr a dî a coventin justificazions o provis, che, pe nature stesse dal probleme, no puedin jessi di gjenar matematic, ma ben di ordin storic e socio-politic.
a. Il stât e il parlament furlans
La storie dal Friûl fin tal 1420 e je di stampe mitteleuropeane, no italiche.
La struture dal stât patriarcjâl e je sù par jù gjermaniche, cun elements sintomatics che no si cjatin di nissune altre bande in Europe. La funzion dal Parlament, li che al è da cjâf (e nol vuide) il Patriarcje, che al controle lis fuarcis militârs, al fâs buinis lis leçs, e al è fat no dome de nobiltât feudâl, ma ancje dai rapresentants des comunitâts urbanis e rurâls libaris, al è un esempli unic di stât medievâl, che al samee pitost une republiche che une monarchie.
Il sens insot di identitât etniche dai Furlans e cjate dal sigûr une des sôs lidrîs storichis plui sostanziosis ta chest fat.
b. Lis viciniis
La prassi des Vicinis, soredut tes comunitâts rurâls, al è un câs di gjestion partecipade de robe di ducj, che e merte dute la atenzion ancje te situazion corinte dopo dal taramot.
Nol jere probleme economic, militâr, politic e gleseastic li che no vignìs clamade dongje la vicinie par deliberâ.
E la vicinie no jere a nivel comunâl, ma e jere di comunitât plui piçule, o disaressin di borc o di frazion. Te storie la realtât comunitarie in Friûl e je stade vivude par secui tes viciniis, e ancjemò vuê no à dineât chês lidrîs.
c. Il patriarcjât
No si à di dismenteâ la origjinalitât specifiche de glesie aquileiese, cul so cûr in Friûl: tal cuadri dal ocident catolic, e je la uniche Glesie che si è dade une struture patriarcjâl difarente di chê romane, ispirantsi pe liturgjie e pe teologjie al orient alessandrin.
E no si pues fâ di mancul di ricognossi che Aquilee, mari des Glesiis dal Danubi al Adriatic, e di Como ae Panonie, e à semenât tal anim dai furlans chel sens di fraternitât pai Slâfs e pai Todescs, che dome il nazionalisim dai ultins cent agns al è rivât, par un moment, a fluscâ.
d. La gjeografie
Dal rest la realtât gjeografiche e je cussì che, ancje cence tignî cont dai mutîfs dome politics, al è impussibil che no si viodi un avignî comerciâl pal Friûl tant che part de Europe centrâl tal Mediterani.
Dome i confins che a son vignûts dopo de fin de indipendence dal stât patriarcjâl (1420 d.C.), a àn fermât un svilup comerciâl cu la Europe centrâl e cussì a àn condizionânt il Friûl, di brut par dute la ete moderne.
e. Câs unic in Europe
In chest cuadri storic gjeografic si pues capî ce che o zontìn cumò:
- che il Friûl tant che realtât etniche e tant che popul cun lenghe e tipologjie di esistence particolârs al è nassût te ete langobarde e si è madressût ta chê patriarcjâl;
- che il Friûl al à decidût dal so destin inta chê stesse ete, e, no cate secui di sotanace (câs unic in Europe), al à mantignût la nostalgjie e il gust di cheste fin in dì di vuê.
Altris popui - Bretons, Bascs - a si son conservâts inte lôr origjinalitât ancje se intune condizion di opression politiche, ma a diference dai Furlans, a son in regjons margjinâls, e no in zonis di invasion e di passaç tant che il Friûl.
f. Furlanizazion
Nol è just dî che dut il Friûl al sedi natîf: i inflùs che a vegnin de penisule taliane e di la des Alps, a son cetancj, siôrs e feconts sedi pe culture che pes arts e pai costums. Ma o zontìn che in Friûl chescj no vegnin ripetûts compagns, ma a vegnin cjapâts dentri, e cussì a deventin part sostanziâl de origjinalitât furlane. Cussì il gotic al devente furlan in maniere autentiche tai domos di Vençon e di Glemone, te stesse maniere che colôrs e figuris venezianis a cjapin caratars e savôr furlans te piture.
Lis stessis vôs gjermanichis, talianis o slavis, a vegnin infurlanadis fuart, cuant che a vegnin cjapadis sù tal lessic furlan.
g. La lenghe furlane
La lenghe furlane - neolatine che e samee di plui al francês e al castilian che al talian e al rumen - e je il veicul ancjemò vîf e vitâl di cheste origjinalitât nazionâl. Anzit e samee che si vierzi a gnovis pussibilitâts e prospetivis. E à conservât la sô struture morfologjiche e sintatiche, ma soredut la sô sintonie cul caratar storic de int furlane:
- sclete, mai retoriche;
- popolâr cence banalitât;
- profonde cence ecès di adietîfs;
- armoniose cence smorfieçs;
- juste pal cjant dal dolôr, de preiere e de gjonde.
E patìs di une cualitât deventade rare: no je stade ruvinade - come p.e. il talian - par contâ masse sintiments che des voltis no son sancîrs.
h. I costums
I costums familiârs e publics a àn une fisionomie lôr, ancje cuant che a son simii o a son rigjavâts di altris popui. Chest al sucêt in mût une vore concrete li di colonis di emigrants furlans, che, tignint lenghe e custums lôr, a cjapin sù i costums de nazion ca ju ospite infurlanantju.
In cont di chest, l'emigrant furlan al sint cussì tant la sô origjinalitât nazionâl, che si met adun in associazions di bessôl cence zontâsi e identificâsi cu lis associazions avualis di emigrants talians.
2. Friûl... improibît
Ma al è alc che ae nazion furlane i mancje di masse timp: il podê di decidi dal so destin te culture, economie, societât e politiche.
La struture dal insegnament scolastic e de formazion culturâl e je fate parsore di schemis talians, che a dismentein e a àn chê di cjapâ il puest di chei furlans. Si trate di schemis che no favorissin nancje il bilinguisim, ma che àn tal cjâf la sostituzion sclete, e cussì a colonizin culturalmentri il Friûl.
La economie no je organizade daûr dal Friûl e des sôs necessitâts e dai rapuarts gjeografics, ma dome in funzion taliane, che e je une des puartis, no la uniche, dal Friûl.
Di masse decenis il Friûl al è socialmentri un popul di emigrants e duncje handicapât tal so svilup.
Pes robis militârs e je tiere di e par soldats, pressade di vuere o di servitûts militârs: par masse secui e à combatût par chei altris, mai par se.
Te suaze politiche masse piçul par vê un pês determinant tal stât talian, al è ancje un grum malfident dal podê politic par jessi madûr te sô totalitât pal control eletorâl de politiche.
Conclusion
Il Friûl al è un popul ancjemò vîf e vivarôs, ma pressât di un tentatîf di colonizazion che al è in vore. La cussience de sô origjinalitât nazionâl e dâ segnâi di disveâsi.
La democrazie - chê vere - no varès di cancelâ i piçui, ma di difindiju.
Dut câs, si spere che la Europe, se no la Italie, e cjatarà il mût di judâlu a decolonizâsi, e a rivâ al nivel di colaboradôr, no di servidôr.
E la disgracie dal taramot no lu coparà - cemût che cierts cjâfs lu bramin cence dîlu - compagn che lis vueris mondiâls cui 40.000 e plui muarts no son rivadis a mandâlu par aiar.
Fûr di "Glesie furlane", Clape Culturâl "Cjargnei cence Dius", Reane dal Rojâl, 1975
No si trate, cuant che si fevele di "glesie furlane", di un mût di dî par savê là che si cjate une purizion gjeografiche de glesie catoliche, tant che si tratàs di une provincie di un stât centralizât - uso chel talian o chel francês - e no si trate nancje di un mût di dî che al vâl dome pe glesie furlane, ma par dutis lis glesiis che si cjatin dacordo te fede, te sperance e te caritât di Crist: al ven a stâi che la glesie di Crist e je une comunion di vite sul stamp di chel di une famee, cun tantis sûrs e fradis, che a si cjatin insieme ma che a riscjin tant di vê la filusumie compagne che diferente, pûr restant de stesse cjoce e cu lis stessis lidrîs.lei dut
Chi, però, no volìn tocjâ il cantin teologjic sul cont de glesie, come che a disin, "locâl" e di chê universâl: no si trate di robe che e vali pôc, anzit:
ma o fasìn cont che chei che a nus lein a setin dacordo.
Stant a ce che si dîs e che si lei, ducj, in fonts, a no dinein ni la prime ni la seconde, ancje se la seconde, masse voltis, e finìs cul roseâ la prime, che tai nestris timps e tente di cjapâ fuarce par judânus a saltâ fûr di une glesie universâl tal sens, in pratiche, di un imperi che al governe e che al controle dut cu la çate dai siei governadôrs, prefets o vescui che a setin.
Duncje, o disevin che par nô e esist ancje la glesie furlane:
- no par vie che al covente ancje in Friûl un che al ministri i afârs de glesie universâl;
- ma par vie che al esist un popul (se cualchidun si suste, si po ancje dî "comunitât naturâl"!) furlan.
Si trate di chest: la fede di Crist e fâs dutune di chei che a crodin, cun Crist, anzit cu la Trinitât, ma "chenti", in te storie da la umanitât, la fede a reste levan de paste; un pan dome di levan nissun lu tache, e un pan cence levan al è rude croste.
Fûr di paragon, lis comunitâts, i popui, ju plante, ju manten e ju strucje la storie dai umign: la glesie locâl, ven a stâi chês comunitâts e chei popui cun intorsi il levan de fede, de sperance e de caritât di Crist, che a furducjin par fâ jevâ, fâur cjapâ la figure e la filusumie dal Crist, cun etâts diferentis, musis diferentis, fint che al torne a fânus Lui madressi dal dut.
A chest pont nus tocje meti in file lis resons par dî che in Friûl e esist une glesie furlane.
1) La glesie di Aquilee e je tant di Diu antighe che e à podût nassi la tradizion di S. Ermacure, mandât dal apuestul Pieri (che nol veve timp di vignî fin ca sù), a metile in pîts e a fâ di vescul.
2) Chê stesse glesie e à metudis lidrîs tant siguris - nomenìn dome Cromazi, Jaroni, Rufin cun tancj altris - di frontâsi ancje cuintri Rome par restâ salde te fede vude dai apuestui e tignude cont cence lassâle smamî o pierdisi: o fevelìn dal afâr dai "Trê Cjapitui", che i àn dade l'ultime man par che al nassès il Patriarcjât di Aquilee.
3) La stesse idee e plui la storie di un Patriarcjât no dome e conferme che o sin une glesie locâl - sul tipo di chês di Alessandrie, di Antiochie, di Costantinopoli e di Rome - ma ancjemò di plui: mari di glesiis locâls.
4) Al covente zontâ che nô o deventin furlans propit dal grim dai Patriarcjis medievâi, nestris vescui e sorestants civîi. Plui glesie locâl di cussì no crôt che a si 'nt cjati!
Po, par resons pulitichis e di torneconts, un pape (Benedet XIV) al à butât jù il nestri Patriarcjât, al ven a stâi la unitât glesiastiche dal popul furlan, dividintnus glesiasticamentri come che o si cjatìn in dì di vuê fra Udin e Gurize, e slontanant di Aquilee la diocesi di Concuardie, che de ete romane in ca e jere stade come la prime fie, cun chê di Zui, dal Patriarcjât.
Si po pensâ che al sei stât fat par rabie, no sopuartant Rome un patriarcjât diferent dal so tal Ocident, o ancje dome come che al sucêt ai parons, che nancje no si insumiin che ur sevi improibît di fâ alc.
O crodìn necessari dî che al è l'unic câs che il pape al vebi abolît un Patriarcjât no dome di onôr!
Poben, a àn fruçade la unitât glesiastiche furlane che a son plui di dusinte agns, ma il popul furlan, la comunitât di vite, di sintî, di patî, di fevelâ dai furlans no je muarte.
Nô o pensìn che al sevi plui che just tornâ a repeçâ la unitât gleseastiche dai furlans:
- no pal gust di tornâ a fâ lusî ce che al è passât (cualchidun, par tacâ, al vorès fânus dî che o vebin di tornâ indaûr te storie: al è comut inventâ il contrari), ma parcè che il prisint al à intorsi ancjemò tant di chel passât. Se no tegnìn cont di chest, al è sigûr che si dopre la glesie par cjastiâ i popui, tal nestri câs un popul (il Furlan) che i à crodût ae glesie fin cumò, ancje se, par dî il vêr, e à savût jessi triste cun lui.
- Parcè che al à di jessi tant clâr di podêlu tocjâ cu la man, che la glesie no met il pît sul cuel a nissun popul, par doprâlu come une cavalete par un altri; no lu divît par fâi pierdi il so savôr e cussì domâlu plui ben.
Al è par chest che o sin restâts malapaiâts dal discors di pape Pauli a Udin, in place, in chê dì dal Congrès Eucaristic, che no si è indegnât nancje di nomenânus, e che no molìn de vêse a mâl cui sorestants de cunvigne eucaristiche, dal diretôr (bons. Milio Pizzon) in jù, che a àn fevelât di dut, ma mai de glesie furlane.
O pensino che si puedi predicjâ il vanzeli a un popul cence rispietâ il so jessi e la sô storie, ma cirint di sgrifignâi la anime che al à intorsi, come se par crodi a Crist al coventàs no jessi ce che si è?
No si trate, no, di piniis ma di sostance! Almancul denant di Crist e di chê che e varès di jessi la sô spose, la Glesie, ducj i popui a valin compagn. Come cristians no volìn vê nuie cuintri i Venits o i Talians o altris, ma si scuen viodisi butâts te scovacere cuant che ti dan dongje cui Venits te "Conferenza Episcopale Veneta", ancje se la Serenissime e je muarte agnorums indaûr; almancul il stât talian al è ancjemò in pîts (Conferenza Episcopale Italiana).
Alore, esal masse pratindi che si torni a plantâ une unitât di glesie furlane, magari cun tune "Conference Episcopâl Furlane ", come che a doprin cumò?
No tignint di voli chestis robis che a nus tocjin plui insot di ce che al po semeâ, par vie che si vûl slargjâ l'ôr dal cîl (orizzonte), o scugnìn dî che si riscje di lâ tant in sù di no viodi clâr ca jù.
Cuntune peraule moderne, o deventìn astrats e, par jessi ducj, o deventìn nissun. Ven a stâi, il contrari di universâl!
Fûr di "Int Furlane", an 9, n. 7-8, 1971
No dîs di vê il plasê di presentâ il Messâl, culì, sot l'aspiet liturgjic e pastorâl: al sarès masse pôc. A mi mi semee che propi sot i nestris pîts, dulà che e jere la cjase di Cromassio di Aquilee, al seiti ancje lui content, no nome nô vuê!
Al è un fat impuartantissim dal pont di viste propit stretamentri e essenzialmentri religjôs. I motîfs a son chei chi:
Vualtris o vês sintût a fevelâ in chescj agns, che finalmentri il Concei di Trent, cun dute la baraonde che al è stât metût in pratiche, al sta finint.lei dut
E tal Concei di Trent a vevin vût il coragjo in Ocident di imponi une lenghe par preâ, nuie mancul che il latin. Graciant Idiu in Ocident ben planc, no volaressin imponi plui altris lenghis par preâ, che ognun al prei ta sô lenghe, ma, come che al sucêt, il diaul al è grant e al à la code lungje, al semearès che cumò cualchidun al volarès imponinus cualchi altre lenghe, restant indaûr di un bon secul, imponinus cualchi lenghe nazionâl...
Jo o crôt che al cûr dal om che a si cjate devant di Diu o, se o volês, ae cussience dal Cristian devant di Diu, no si podi imponi nissune lenghe, e cussì il fat che al salti fûr il Messâl par furlan, al è une manifestazion di cheste libertât in te Glesie, libertât che o lin concuistant un tic a la volte e che o vin di savêle mantignî tai agns che a vignaran.
Dit chest come introduzion, mi permet di sotolineâus trê moments.
Il prin moment al è chest. Cualchidun di vuatris al puedarès dî: - Ma parcè no si sêso metûts in furlan a presentâ un catechisim par che la int e impari la religjon, e impari la dutrine cristiane esatementri in furlan, te sô lenghe e baste?
O crôt che la epoche dai catechisims, començade ancje chê cun Trent, e seiti finide.
Il vêr catechisim dal popul, di dut il popul, scuelât e no scuelât, studiât e no studiât, al è il Messâl. Esatamentri presentant al popul il Messâl, cun dutis lis leturis dal vecjo e dal gnûf testament, e cun dute la tradizion di preiere de Glesie, jo o crôt che veramentri si lu istruissi tune maniere sigure, tune maniere che e tocje la anime, che i tocje il cûr, e che no je fate di formulis, di domandis e di rispuestis, esatamentri si lu istruissi religjosamentri in maniere profonde. Fintremai al Concei di Trent no son stâts catechisims che jo o seipi. Il vêr catechisim al è stât il Messâl. E alore vuatris o capîs che dal pont di viste pastorâl, dal pont di viste liturgjic, e je une robe une vore impuartante.
Seconde robe che o volevi dî e je cheste.
Jo o crôt che la religjon, o e je une interioritât, o e je une robe che e tocje il cûr, o, se no, e je une sflocje (ridadis e batimans gjenerâl). Parcè che Diu, al diseve il vecjo Agostin (perdonaitmi se o torni a riclamâlu culì), lui, l'aversari di Jeroni, che al à studiât culì su cheste place, in cheste zone culì, che al varà discutût culì ator, sot i sotpuartins che a jerin culì - Agustin, in fonts, al dîs che Diu si lu cjate tal interni e tal profonts da la anime. Ore jo mi dîs: esal pussibil cjatâ une altre lenghe come la nestre lenghe furlane, che e je stade buine di vivi ancje cuant che no je stade doprade e no je stade scrite, cuant che adiriture e je stade proibide dal cjamp culturâl, adiriture di secui, e je restade vive ta la anime de int, esal forsi pastoralmenti, pastoralmentri (o viôt che a son predis ancje culì che a mi scoltin), pastoralmentri, esal alc, esal un mieç plui profont di rivâ tal fonts dal cûr de nestre int che atraviers cheste lenghe (batudis di mans gjenerâl), cheste lenghe che no à nissune retoriche intorsi, che cuant che o vês di dî blanc us tocje di dî nome blanc, e no son altris peraulis dulà che al ven fûr grîs e no si dîs ni neri ni blanc (aprovazions), dulà che, finalmentri di Diu che e je veretât, a si favele e si po favelâ nome cun profonde veretât cence nissune busare?
E je, dal pont di viste pastorâl, o crôt, une robe impuartantissime!
Eh!, lait a viodi, lait a viodi, no stin a dismenteâlu, a son cincuante agns, al diseve il President, che o vin dismenteât di insegnâ la religjon ai furlans par furlan. Nus le àn parade vie, cun pretescj, che no jerin resons!, a jerin pretescj - perdonait la peraule - pulitics, ma comuncue pretescj, nuie di plui. O mi dîs se fra lis causis che il nestri popul no nus capìs, se il nestri popul no nus seguive, une e je ancje chê li, par câs, che no vei di jessi ancje chê li, parcè che in fonts un furlan e tancj furlans plui o mancul scuelâts, in glesie son bogns di lassâ passâ cuindis vincj peraulis sintudis par talian, plui o mancul teologjichis, o teolichis che a seitin, ma i furlans cuant che si ur preie e cuant che a si ur predicje par furlan, no puedin lassâ nancje une, parcè che al è automatic che le capissin (ridadis, batimans).
E cumò o varès di dî un ultin pont e dopo jo, graciant Idiu, o varès finît.
Il pont che o varès di sotolineâus dal pont di viste pastorâl e dal pont di viste liturgjic al è chel chi, al è un problema che - o crôt che o cjati il consens di ducj vualtris - no crôt mai, al sarà vignût storicamentri, ma la Glesie Catoliche, e il Cristianesim no son vignûts a scjafoiâ nissun.
Cuindi o mi domandi se la preiere publiche de Glesie, se la culture cristiane, no ven a scjafoiâ e a fâ piçui, e a fâ dismenteâ il propri mût di vivi, e a vivi il propri mût di jessi, e, alore, o dîs, une pastorâl autentiche di un popul no po no sotolineâ l'orgoi, sì al è tai vizis, l'orgoi, ma culì al va dit parcè che al è une virtût, l'orgoi di jessi ce che a si è. No capìs, no pues capî, cul Vanzeli in man, che il Cristianesim al veiti in cualchi maniere di scjafoiâ e di fâsi sintî stranis o piçui o butâts di bande, parcè che il Cristianesim al à di inserîsi completamentri tal mût di vivi e tal mût di jessi e tal mût di esisti di un popul. E alore jo o dîs che se al ven cumò il Messâl, se al ven, graciant Idiu e vignarà, ancje chê se il Signôr nus lasse vivi, e vignarà ancje la Bibie, o crôt che e da un pôc di coragjo a chest popul furlan, che in fonts, di cualchi secul a si sint plui o mancul butât di bande, tal so mût di vivi, tal so mût di esisti, tal so mût di jessi - o dîs che a si po fevelâ cun Diu te maniere che a si fevele cun so pari e cun sô mari, e je une grande robe, e je une robe che il Cristianesim al da, parcè che in fonts Diu al è deventât un Om, e al è deventât un Om di un popul piçul come il nestri. Jo o dîs che se al ves di tornâ cumò no si fasarès israelit plui, ma si fasarès furlan (si rît une vore e si plaudìs). Parcè che, e cheste e je la ultime, il furlan al à patît opressions e nol à oprimût mai nissun! E je la lenghe plui adate par fevelâ cun Lui e par fâsi capî di Lui. E o mi auguri une robe, che sicome in chel timp culì, che o vin fevelât par latin cun Lui e par talian, al semee che a nol veiti scoltât masse i Furlans, o mi auguri che di chi indevant, cul Messâl, nus scolti di plui. (Grancj batimans).
Fate buine a Udin ai 2 di Dicembar dal 1967
Aes on. Autoritâts dal Guvier de Republiche, de Regjon Friûl-Vignesie Julie, de Provincie di Udin.
I sotscrits predis de Arcidiocesi di Udin in 529, che a àn une cognossince direte dal malstâ economic-sociâl de popolazion che e vîf intune zone une vore batude, si permetin di presentâ a chestis on.lis Autoritâts cualchi istance sintude insot des lôr ints seriis e lavoradoris. Chestis di tant timp in ca a spietin soluzions concretis pai lôr problemis umans, che a son urgjents e no permetin plui sprolungjaments o prospetivis malsiguris.lei dut
Mutîf religjôs-pastorâl e di colaborazion sincere
Il nestri intervent esplicit al è ispirât di un dovê morâl, che al ven dal nestri ministeri pastorâl e de cussience che la maiorance dal popul furlan e conserve ore presint la fiducie tai siei predis no dome par chel che al inten la assistence spirituâl, ma ancje pe tutele dai interès legjitims temporâi. Nô o cognossìn i sfuarçs, di laudâ, fats di chestis on. Autoritâts e dai Rapresentants parlamentârs par meti jù plans programatics cun chê di slizerî il malstâ di chestis popolazions tune tiere di confin e inviâlis a chel benstâ che une part impuartante dai citadins talians e à concuistât; cun cheste mozion o volìn contribuî in maniere positive ae opare grivie e responsabile dai sorestants ae robe publiche, tant che indicazion buine des aspetativis popolârs e incoragjament afietôs par dâi fûr a lis dificoltâts par sodisfâ lis esigjencis justis dal popul furlan gjenerôs.
Emigrazion
Si sa che il fenomen de emigrazion sfuarçade de int furlane al rapresente un primât tragjic, che cun di plui al compromet e al disfe il grup familiâr e al oblee lis fuarcis zovinis, buinis par un doman, tun numar che si alce simpri di plui, a cirîsi une ocupazion fûr de lôr tiere. Plui di vincj agns dopo che e je finide la vuere, la percentuâl de emigrazion dal Friûl e reste altone, cemût che al ven fûr des statistichis e cemût che nô o sperimentìn te realtât di cumò che o sin testemonis.
Servitûts militârs
Il secont grues probleme dal Friûl al è chel des servitûts militârs, un bast che al pese e che al è sparniçât suntune part largjone dal so teritori. Nol è di nestre competence jentrâ tal merit dal sisteme difensîf metût sù, e si inacuarzìn ancje des esigjencis de difese, che no si pues fâ di mancul, de Nazion te situazion internazionâl di cumò: ma ben o marchìn che i vincui militârs che a son inte plui part dai Comuns furlans a son un imberdei grivi pe espansion naturâl economiche dal Friûl inta ogni setôr. Che e sedi une prove chê de impussibilitât di doprâ te sede locâl i grancj sparagns sudâts dai lavoradôrs furlans, cemût che al ven fûr dai dâts uficiâi pe Provincie di Udin che par ciert a son cognossûts di chestis on.lis Autoritâts. Se partant lis servitûts militârs a son imponudis di un dovê superiôr di difese par dut il Pais, al è lecit e just che il Friûl al invochi une solidarietât nazionâl tant che compens legjitim pal contribût di servizi che al fâs par dute la comunitât taliane.
Plans programatics
Nus pâr cun di plui di scugnî marcâ che il Friûl, une jenfri lis zonis plui batudis dal Nord Italie, al sedi lassât fûr tal plan programatic dal Stât pe industrializazion dal Paîs e che i Orghins regjonâi, dome cui lôr mieç, no sedin bogns di sigurâ une soluzion juste pai siei problemis fondamentâi, cemût che si rigjave de esposizion francje fate dal on. Berzanti al President dal Consei dai Ministris on. Moro te sô visite resinte a Udin, e cemût che si pues derivâ dai stampons dal plan programatic regjonâl.
Inte suaze de programazion, al va cjapât in esam atent e aprofondît il setôr agricul che al patìs tal nestri Friûl, plui che di altris bandis, di une crisi organizative fonde, finalistiche e sindacâl.
Studis universitaris
Infin che nus sedi permetût rilevâ cemût che si va indenant a ostacolâ lis naturâls aspirazions culturâls di Udin, cjâf lûc e centri morâl des ints furlanis, cuntune popolazion di students une vore di plui di chê des citâts dongje e cu la esigjence presinte di facilitâ, come che e vûl la Costituzion, rivâ adore a otignî i grâts plui alts dai studis par chei che a son brâfs e mertevui, ancje se no àn lis pussibilitâts economichis.
Lis istancis dal Friûl
Partant nô predis scrits ca sot, preocupâts de situazion presinte e seneôs di contribuî pal ben sociâl de popolazion che e je sot des nestris curis pastorâls, si fasìn lôr vôs e espression e a non di lôr o presentìn cun rispiet lis chestis istancis e o fasìn vôts parcè che:
1) al vegni elaborât e presentât un progjet concret pal riassorbiment graduâl de emigrazion, che al permeti di viodint la fin dentri di un timp resonevulmentri curt, cu la creazion par esempli inte zone montane e pedemontane da l'implant di metalizazion dal minerâl di Cave del Predil, cul meti sù complès industriâi dal gjenar dal IRI, cu la realizazion de dopleadure de ferovie di Udin-Tarvis e dal trafôr di Mont di Crôs, e cun altris iniziativis li che si puedi impleâ personâl locâl, come il protrosincrotron, che si spere, di Doberdò;
2) a vegnin dadis agjevolazions economichis al Friûl tant che compens dai dams che i vegnin des servitûts militârs, par es. cu la riduzion de pression fiscâl e cu la istituzion de Zone francje sul gjenar di chê de Val d'Aoste;
3) si tegnin ad a ments lis liniis di svilup naturâl dal Friûl cul interni de Nazion, cu la Austrie e cu la Jugoslavie, par es. confermant cun proceduris di urgjence i lavôrs de autostrade Udin-Tarvis in mût che a puedin jessi apaltâts tai mês cu vegnin;
4) si tornin a cjapâ in esam te definizion e aprovazion dal plan regjonâl di svilup economic i problemis fondamentâi, che la lôr soluzion e samee scjarse tai stampons o e lasse incierts par cause di previsions malsiguris e di criure di dâts; in particolâr che si tegni presint il probleme intrigôs de agriculture par vuarîle te lidrîs dai siei mâi cronics, cun struturis e programs ispirâts a modei di esperience bielzà provade;
5) il ricognossiment legâl resint dal consorzi dai Ents Locâi pe Universitât a Udin, bielzà metût dongje, al stuzighi i siei rapresentants a tratâ subit il probleme cu la autoritât e cu la clarece necessariis, e che a sedin scoltâts cence ritarts par nuie e cence spietis che a ingnervosissin.
Conclusion
Nô sotscrits pastôrs di animis o sin sigûrs di cjatâ in chestis on. Autoritâts la comprension plui benevule e l'impegn plui atent pe realizazion di ce che o vin crodût just segnalâ par un svilup sociâl ordenât dal Friûl. Deludi lis sperancis di cheste popolazion oneste e lavoradore al podarès determinâ un peiorament svelt di sfiducie sedi par chel che si riferìs al sostrât religjôs, sedi par chel che al inten l'ordenament democratic che cun fadie, ma cun bogns risultâts si è insedât tal nestri Paîs.
Nô o pensìn, di fat, che intune democrazie che e vueli rispietâ la libertât naturâl dai individuis e de comunitât, al Friûl storic - che al sta sot di Udin - e vedi di jessi ricognossude la sô fisionomie particolâr e la pussibilitât che i ven daûr di esprimisi e di svilupâsi, daûr dai orientaments e des prospetivis de Cjarte Costituzionâl, dal document conciliâr "Gaudium et Spes" e de encicliche "Populorum Progressio".
[Test de mozion fate buine ai 2 di Dicembar dal 1967 dal clericât de Arcidiocesi di Udin e firmade di 529 predis su 670. Vadì e fo scrivude ancje di Pre Checo, adun cun altris. Dal sigûr, al fo un dai siei principâi ispiradôrs. Pai argoments tratâts e pe particolaritât dai firmataris, la mozion e jevà sù un grant polvaron politic, consacrant la innomine di predi cuintricurint di Pre Checo]
Proseguendo la navigazione, accetti l'utilizzo dei cookies di questo sito. Per maggiori informazioni consulta l’informativa.×


text:
Leeuwarden, capitâl de Frisie, in Olande, e je stade nominade Capitâl europeane de culture pal 2018. Tra lis tantis ativitâts in vore vie pal an te citadine, al è ancje un spazi speciâl, curât di Afûk (la organizazion pe promozion de lenghe e de culture frisone), dedicât aes lenghis, e in particolâr a chês piçulis, di dute Europe.
Dai 12 ai 19 di Avost, intal Prinsentuin di Leeuwarden, dentri tal MeM, il paveon des lenghis minoritariis e regjonâls, dulà che ogni setemane e je protagoniste une lenghe diferente, e sarà la volte dal furlan. Il program al previôt la esposizion de mostre "Furlan, Lenghe de Europe", promovude de ARLeF e curade dal diretôr William Cisilino. La mostre, componude di 14 panei (cun tescj par furlan e par inglês), che e ilustre la identitât e il contest storic e socioculturâl de lenghe furlane, si podarà visitâ dai 14 ai 18 di Avost, des 12.00 aes 18.00.
Dilunc de setemane, ancje la musiche e sarà protagoniste, graciis ae presince dal rapper furlan Dj Tubet, che ogni dì si esibirà in concierts e performances cun altris grups e artiscj e al fasarà un laboratori fevelant di musiche, lenghe e culture furlanis: ai 12 di Avost, Dj Tubet al sarà presint al dopomisdì asturian - furlan e si esibirà insiemi ae band asturiane Xera - Raíz; ai 15 di Avost, Dj Tubet al fasarà un laboratori pedagogjic sull'hip hop, compagnantlu cuntun pôc di freestyle; ai 16 di Avost, il rapper furlan si esibirà insiemi ae band frisone Jolly F, e al sierarà la setemane furlane cu la performance dai 19 di Avost insiemi ae comunitât des Antillis a Leeuwarden.


text:
IL DOMO DI SANTA MARIA MAGJÔR
L’edifissi, tacât tal 1284, al è il pi biel monument da la Sitât; al è stât tirât su dongja da la vecja sinta muraria, da la cuâl al à cjapât dentri una tor, trasformada dopo intun cjampanili.
Il Domo a si è arichît tal cors dai secui di tancj capolavôrs, cualchidun ancjamò conservât tal siò interno, altris trasferîts ta la Glesia dai Ss. Gjusepe e Pantaleon, altris ancjamò zûts pierdûts o robâts.
Tancj a son stâts i lavôrs di restauro e di trasformassion che a àn interessât il Domo.
Il 6 di Mai dal 1976 la violensa dal teremot a someava che a ves in pôcs moments metût fin a dut: il Domo al à resistût ma al à ripuartât dans gravissims e dome la sveltessa cu la cuâl al è stât puntelât a à rivât a salvâlu da li tantis scossis che a son rivadis dopo, soradut chês dal 15 di Setembre.
Il monument al era in prin concepît in maniera diferent: al è nassût di fat sot l’inflùs da l’art romanica, ma al è cressût lentamentri proprit intun periodo di transission dulà che a tacava a mostrâsi, fin a cjapâ il soravînt, l’art gotica.
Di concession snela e slanciada, basât su ecuilibrios ardîts, il gotic al à dat al Domo maestositât e elegansa; al è stât forsi completamenrti finît intor da l’an 1420. Al misura in dut 45 metros di lungjessa, 21 di largjessa e ben 20 metros in altessa.
Ta l’interno il Domo al presenta tre navadis, dividudis da colonis striadis afrescadis, che a puartin arcos ogjvai, ancja chei decorâts. Il sofit al è a capriada di len e il presbiteri al è stât rialsât par dà spassi a la cripta che a ei subit sot.
Ta la navada di sinistra: l’altâr di S. Andrea cun tela di GIUSEPPE HEINTZ IL GIOVANE dal 1655 rafigurânt il martîri dal Sant; l’altâr di San Gjovani Batista e chel dal Sacro Côr.
Ta la navada di destra: l’altâr di San Fransesc cun tela di PALMA IL GIOVANE dal XVII secul; la Capela dal Carmine cun sculturis dal PILACORTE; la Capela dal Rosari cun telis di GASPARO NARVESA (fin XVI – inissi XVII secul).
Ta la navada centrâl: il maestôs organo in stîl rinassimentâl; il casson al è decorât cun breis e telis di GIOVANNI ANTONIO PORDENONE (1525).
Vêrs gjoiei dal Domo a son i afrescs da li absidis, ducj dal Tresinta. I colôrs a son di un morbit pastel e su ducj a prevàl il vert. Li' imagjinis, ta la lôr aparint semplicitât, a emanin una sensassion di fiabesc, di naif.
Ta l’abside di sinistra a son rafigurâts il Crist Gjudice, l’Anuncio ai pastôrs, la Nativitât, il Viaç dai Magi, la Madona in Scagn, San Jacum che al ressussita il picjât e il Martîri di San Sebastian.
L’abside centrâl a ei un grum siora e a presenta il grant ciclo di afrescs che a taca su la parêt di destra cun Storiis dal Vecju Testament (14 scenis biblichis) e a finìs su la parêt contraria cu li Storiis dal Gnôf Testament (14 scenis evangelichis); jevant i voi su la volta al è pussibul amirâ dentri li' velis chel che a resta dai afrescs dai Evangeliscj metûts a flanc dai Dotôrs da la Glesia. Il ciclo di afrescs, dai cuai ben legjibii a son dome chei da la fassa inferiôr, cuierta par secui dai stai dal coro di len di Marco Cozzi (1477), a risulta strentamentri dipendênt da chel di VITALE DA BOLOGNA dal Domo di Udin dal cuâl a ripet i sogjets da li scenis, il lengaç stilistic, la tension e la vivacitât narativa.
Tra li' dôs fignestris davôr l’altâr a si jeva la Crocifission, che a esprim duta la dramaticitât da la scena.
Come che a testimonia una iscrission su piera su la banda sinistra da la fassada da la Capela Magjôr, Spilimberc, e in particolâr il Domo, al à ospitât l’imperadôr Carlo V, che al tornava indavôr da Viena, ta l’Otobre dal 1532; propit intal Domo a ei stada celebrada una messa granda in siò onôr a la fin da la cuâl, in segn di riconossinsa, il stes sovran al à nomenât tancj cavaliêrs.
Inta l’abside di destra a si cjata il Font Batesimâl dal PILACORTE (1492).
Lant jù par li scjalis a si entra ta la sugjestiva cripta, la cuâl strutura a poja su colonis possentis che a tegnin su li' voltis a crôs. Uchì al è pojât il sarcofago di Walterpertoldo IV, nobil spilimberghês, dal XIV secul (prima metût fôr dal Domo, tal sagrât). Simpri in cripta cualchi afresc dal Tresinta e un altâr in piera costruît in onôr di San Leonard da Paolo di Spilimberc a ricuart da la bataia su l’Isonzo contro i Turcs tal 1472, come ringrassiamênt par jessi scjampât a la prisonìa turca.
Il Coro di len e i Codics miniâts dal Domo di Spilimberc a costituissin un dai episodis pi significatîfs di un ambissiôs programa promovet dai nobii consorts in acordo cun li' autoritâts locâi.
Intal 1475 Etore di Spilimberc, esecutôr testamentari dal plevan pre’ Giuliano da Tropea, al afida al vicentin Marco Cozzi l’incaric di intaiâ il coro di len sul model di chel da la Glesia dai Fraris di Venessia; il splendit coro di len, capolavôr gotic, al si compon di 24 stai, ognidun sormontât da la figura di un sant; tal 1996 al è stât restaurât e metût, definitivamentri ta la Glesia dai Ss. Gjiusepe e Pantaleon, tal centro storic da la Sitât.
In Canonica a son conservâts i Codics miniâts dal Domo di Spilimberc: sîs Codics di pergamena – sinc graduai e un antifonari – fats tai agns dal 1483 al 1507, ricamentri decorâts cun splendidis miniaturis, da li' voltis a plena pagjina, dal udinês GIOVANNI DA CRAMARIIS, destinâts a la oficiadura granda diurna e noturna.


text:
Al è un mont strani, chel di internet.
Si cognòs int che no si sarès mai cognossût cence, ma inte stesse maniere no si sa nie di lôr a mancul chê simpri internet nol rivi in aiût. E cussì, in chescj dîs, o sin vignûts a savê une gnove che no à nie di biel, e come za altris voltis nus è capitât di fâ,
nus tocje saludâ par simpri un contecurtâr.
Il nestri Bepi Zefon, che ti tancj agns al jere a stâ in Lombardie, tal imprim dal mês di lui, al è lât a viodi plui di dongje cualchidune di chês stelis e di chei planets, che tantis voltis nus à contât.
Al pôc ce dî, al jere un presince biele, e persone curiose, che nus à tignût companie cu lis sôs contis e cun plui di cualchi cjacarade, vie mail. Par me, podopo, che o vevi scuviert che al jere origjinari di Talmassons, il paîs di mê none, al jere un gust in plui sintîlu contâ i siei ricuarts di chês bandis.
Lu saludìn ducj, cun corôt e displasê, ancje noaltris de Ostarie,


text:
Jo mi soi sposade il mês di Avost dal 1977 (un cjalt di murî), a 22 agns, dopo 7 agns di morosament.
O jeri cussì su la lune pa la emozion, che dal dì des gnocis no mi visi nuie di nuie.
Di bon che o ài l’album di fotografiis se no mi vignarès il suspiet di jessimalu insumiât.
Però o ài simpri in ment ce che o vevi cumbinât cualchi dì prin, cjapâde come che o jeri dai preparatîfs e da la premure di fâ dut in regule: i invîts, lis bombonieris, il rinfresc, lis rosis, il predi, il banchet, la musiche e… il rest.
Po ben, cuant che o soi lade a ritirâ il vistît di nuvice, tal Empori dulà che un pôc a la volte o vevi comprât dut il furniment e là che dal paron ai comès mi cognossevin ducj, busse un, ringracie chel altri, o saludi ducj e vie jo cul pac sot il braç… cence fermâmi in casse a paiâ.
Cuant che o soi tornade in me, o jeri beromai su la puarte, cence che nissun al ves olsât a fermâmi.
La vee di gnocis a une nuvicjute si perdone dut, ma jo, cuant che mi impensi, o deventi ancjemò rosse.
di Maghe Olstrele


text:
Fruts juste fûr des Elementârs, agns trente di chel altri secul, cricâ di frêt tes stanzionis dal seminari a Udin, jevantsi denant dì a cjapâ messe e dopo svelts in refetori a fâ di gulizion, dute une file ferme denant de puarte dulà che ju spiete, un dal un, a fâi la riverence, il retôr te sô gabane nere, cul [...]
Tag: Ivano Urli
Ivano Urli nol è ancjemò avonde ricognossût pe sô impuartance leterarie e culturâl: al mertarès tante plui innomine, e forsit, se al fos dome un professôr, al sarès sustât di no vêle za otignude. Ma la impression e je che in efiets nol dedi gran di impuartance a chestis robis, che la vanitât inteletuâl no lu tocji nancje par prossim: [...]
“Al à i spirts!” si diseve di un frut un fregul malcuiet. E, se nol jere vonde, “Al à i spirts abolics!” si diseve. Al jere un mont cu lis orelis spiçadis tal captâ il segnâl dai spirts sparniçâts tal aiar, dì e gnot. E massime di gnot. Ai frututs in spiete di cjapâ il sium stant sot la plete [...]
Al è un mus virtuâl, il mus di Lise. Un mussut jentrât tai siums e afiets di picinine. Altris frutins si pierdin vie a fevelâi a un ors, un cjan, un simiot, fintremai une piore cualchidun, che ju puartin a durmî cun se. Invezit Lise e à vût, za di chê volte, la manìe dal mus. E pareve, di fat, [...]
A son vignudis sù dôs cjasis subit di là de nestre, di doi fradis, cun cinc fruts che sot sere àn cjapade la mende di fâ une partide di balon tal lôr curtîl. “Tire, passe, goal!” si sintiju businâ, intun legri sunsûr che no si è plui usâts a considerâ. Cuant che pe strade nol passe un automobil, al è [...]
“Sêtu za stade in bancje?” gjo, a mê mari, tal viodile tornâ daurman. “Nol ere nancje un cano!” disè jê. “Cjan” gjo, “e par talian, cane.” “Cano, sâtu parcè?” disè jê. “Lu sai a memorie” gjo. “Puar Agnul!” disè jê, tacant a contâ la storie di cuant che, la sere in sierade, ducj insieme cu lis fameis par dongje, si [...]
Rafael Cativel al à cjolte Miane di Piso. Lui al saveve lei e scrivi pulît. Invezit jê e faseve fature, ma par chel cont no voleve jessi di mancul. Chest fat, zontât cuntun dedut di gjelosie, le puartave a cori jê sul puartel dal curtîl a spietâ la puestine, a vierzi par ordin la pueste ancje a non di Rafael [...]
Tal curtîl, platât intun cjanton, al è un armelinâr in flôr. Al à la etât de cjase, su la cincuantine, che a son anons, tratantsi di un armelinâr. Al è un misteri ce maniere che al rive adore a rezi la ramaçade cun dut il so fueam, massime tai burlaçs e aiarons estîfs. Il tronc al è dut carulît, scjarnât, [...]
Pôcs a savevin a Sante Marie cui che al jere Gjovani Favot, ma ducj lu cognossevin par Gjovanin Valente. Nol coventave sclarîi a nissun lis resons di chel sorecognon di Valente. Bastave vê da fâ cun lui un moment. Lassâ passonâ pinsîrs, memoriis, peraulis cence premure, ancje dome un lamp cjatantsi pe strade, e al comparive il so spirt, il [...]
Ogni colpe e à di vê une pene conforme, al dîs il dirit. Fevelant in gjenerâl. E ben savint che il concet di colpe e la forme de pene a gambin intal timp e daûr il lûc. Tant par dî, si fevele vuê une vore dai dirits dai minôrs, par tant che une volte i fruts no vevin dirits e [...]
Il Tumbar al veve la passion de musiche. Al veve la musiche tal sanc, il Tumbar. La int i diseve “Ustin Tumbar” a Ustin Favot opûr, par fâle curte, dome “el Tumbar” pe innomine che al veve, in dut il circondari, di balarin di gale in ducj i bai, ma al spicave tal tango e massime tango argjentin. Tune fieste [...]
Cidine cidine, suiade tes sôs fuarcis e come un passarin intun çufut di plumis, si è distudade Vera Chmaruk, frute dal vincjesîs, di Kijev, depuartade in timp di guere a Buchenwald, maridade in Gjermanie cul Nino Cilinut dal Cilin, presonîr di guere ancje lui, e po vivude chenti te miserie, a Sante Marie Sclaunic e a Puçui, fin l’ultime cuiete [...]


text:
COGNONS DAL FRIÛL
Midiant de storie dai cognons furlans, si fâs ancje la storie dal nestri Friûl. In ocasion di «Suns», la manifestazion musicâl cun lis cjançons in lenghis minorizadis, chest mês us proponìn dai cognons di cjantants di chenti.
(Gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponibilitât e pe colaborazion).
LODOLO
Lodul al è il masculin di lodule, l’uciel tant cognossût. Tant che mût di dî al vignive doprât cun significât di “stupit”, “biât”. Si cjate a Udin, Puçui, Culugne di Tavagnà, Colorêt di Montalban. Intal 1475 a Flambri di Talmassons iohannes qm Danielis Lodola. A Flambri al è ancje il toponim Braida della Lodola.
STRAULINO
Di straulin, che al veve il significât probabil di diurint (par talian travicello). A Udin intal 1427 spendei par un traulin di pezzo (peç) sol xvj e intal 1435 si fevele di lens traulìns e tradulìns.
Al podarès jessi ancje diminutîf di trauli, un toc dal cjaruç de vuarzine, il cjarugjel. Di chi il verp straulinâ, ven a stai strissinâ.
Cognon tipic di Sudri: 1491 Mattheus q. Jacobi Straulini di Sudrio. Presint a Udin.
TOFFOLO
Il furlan Toful e il venit Tofolo a stan par Cristoforo. 1508 Ser Thopholi de Thopholis a Fane; 1671 Piero di Toffolo detto Scozio a Frisanc. Il cognon si cjatilu soredut a Manià, Darbe, Fane, Frisanc, Pordenon, Purcie, Tavagnà, Roncjis di Monfalcon, Monfalcon, Cordenons e intune mieze dozene di altris paîs.
VESCOVO/VESCOVI
Probabilmentri di un sorenon, par esempli intal 1737 a Rivis Darcjan Mattia qm. Batta Nicli detto il Vescovo.
La forme Vescovi si cjatile a Foian, Redipulie e a Sant Canzian dal Lusinç. Vescovo a Trivignan ma al è plui difondût intal Venit.
ZAMPA
Stant che al è difondût tant a Çampis (Zampis), paîs in Comun di Pagnà, lu coleghìn dal sigûr a chest ultin cence par altri escludi une derivazion di zampe intal significât di çampe.
Si cjate ancje a Plaìn di Pagnà, Tresesin, Martignà, Udin, Tavagnà, Morùs, Pradaman, Colorêt di Montalban, Feagne. 1336 Çampa q. Francesco di Ravosa abit. Udine; 1468 Testamento di Petri Zampe in Pagnaco. ❚


text:
Al sta rivant il Premi San Simon 2017: no dome leterature ma ancje video
A saran disvelâts ai 23 di Otubar i noms dai finaliscj dal San Simon, il premi plui prestigjôs de letterature par furlan che di 38 agns in ca al à segnât la storie de espression creative in marilenghe. Baste dâ un cuc ai vincidôrs par cjatâ i plui impuartants inteletuâi di lenghe furlane: Amedeo Giacomini, Pier Antonio Bellina, Gianni Gregoricchio, Franco Marchetta, par nomenâ dome cualchidun.
Nol è dut câs un premi che al reste simpri compagn: anzit intai ultims agns il desideri continui di rinovâsi e di stâ al pas cui timps, al à puartât il Comun di Codroip (che al organize la manifestazion) a premiâ dôs categoriis di lavôrs:pe narative classiche la jurie presiedute di Carlo Tolazzi e à valutât la miôr racuelte di contis cuntun minim di 150.000 batudis; di chê altre bande, novitât in assolût e je la sezion par lâ a sielzi il curtmetraç plui biel incentrât su la interpretazion libare dal teme La crosere, che al cjape ispirazion dal toponim di Codroip di divignince latine Quadruvium, crosere di cuatri stradis.Ultime novitât, la dimension internazionâl grazie ae colaborazion cul Ent Friûl tal Mont che al à garantit la difusion fra ducj i Fogolârs furlans.
Lis racueltis di contis presentadis a son stadis vot, di bon nivel e di une certe varietât sedi di gjenar che di divignince dai autôrs. Ai 23 di Otubar inte Biblioteche Civiche di Codroip a saran dome cuatri i finaliscj che a saran intervistâts: il public al sarà clamât a sielzi il miôr, ma dome ai 28 di Otubar, zornade di San Simon, al sarà consegnât il Premi. ❚
✒ Redazion


text:
Tal numar di Gleisiute Clevolane di Nodâl 2015, vin contât dai fats dal 1944-45: cuant che trupas di mongui, cosacs e giorgians a sji son unîts ai todescs pal invasion da Cjargne. Achì, contin atas testemoneances. Tornin a començâ da Tonin
Al continua a contâ Tonin: “La sera a una certa ora al era l’oscurament. A pensavin forsi che cu la lûs si podes fâ segnâi ai partigjans. A cji obleavin a meti sù pai balcons, tramas par taponâ. Nou ta cjamara vevin scûrs, ma da mieç in ju vevin listutas coma las persianas che a filtravin un pouc di lûs. Pauli da Delfina, ogni tant (al veva 20 agns) al vegniva a fânus compagnia la sera, encja par dânus un pouc di coragjo. Una sera mê mari a met gno fradi tal jet e sù pa lûs una bisca rossa, intant che al si induarmidiva. Dopo un tic al va Pauli, anin par lâ tal jet e sintin scarpâ su pa scjala. A salta fûr me mâri, al vigniva sù un. “La vastu?”, i domanda. E lui: “Qui casino, luce rossa”. A à tacât a berlâ, son vignûts fûr chei che a erin di cuartîr achì su la puarta. Al à cjapât tanta di chê poura che al è tornât indaûr a vuarcs. A mi e a Pauli chel comandant che vevin achì nus à mostrât ce tantas cicatrices profondas che al veva ta vita, das feridas di vuera”. Lavin jo e mê mari ta stala. Cjatin Nelut che nus conta: “Ai cjapât un spâli, cumò che l’ai joduda biela. Eri sui stâisj dal stâli, ta feritoia dal tet cjalavi ju in Culisjit i cosacs che a balinavin. Mi vevi metût un puarç devant par platâmi, sint a vierzi il stâli, al era un che al lava a cirî las piouras. Ai fat un moviment dal spavent che il puarç al è colat propit sul cjâf dal mongul, al alça i voi, jo no tiravi nencja il flât, a ‘nd era inmò puarçs ator ator a secjâ, al spieta un pouc e dopo forsi pensant che al fos stât un colp d’aria, sji è s’indi lât. Pensait se mi ves jodût!”. “Jo e Ennio una dì lavin a passjion su pal Bosc Bandît, nus traevin sù, chè i colps sji ficjavin tai faus, no sai se as cjaras o a nou. Encja tal salet lavin a passjon, dulà che a erin cui cjavai. Ogni tant nus lassavin montâ e fâ un zirut. Gerardo al saveva montâju che al lava plui spes. Ai volût provâ encja jo. Sei montât su una maseria, tirât dongja il cjaval e sù. No vevi fat 10 metros, che mi à scaraventât abas. Nus vevin dât una braida ta Gleria di chês dal demanio. A era plena di claps, lavi cul picon a ingrumâju par cirî di imbonila, tal mieç al era un clapon dulà che lavi a platâmi di devûr cuant che vevi poura che sentivi a trai. Al è inmò aì e par ricuart aì al à di restâ. Erin a mateâ aì da scuela, una volta. E cji viodin a vegni fûr da banda di Premôs dai aparechios in pachiada. Ta Gleria ai erin i cjars dai Cosacs. A àn tacât a mitragliâju. A son lâts in Zuplan, ta Mont da Tierç e jù indaûr a tonâ. Tanta poura encje che volta. Jodevin ogni tant a pasa dai aleâts americans che a lavin denti a bombardâ in Gjermania, tornant indaûr a butavin ju pa Creta i fuscj dal carburant vueits. Che dotoresa che vevin achì nou a à encja curât par un pouc Doardo e Don Franco, cuant che ur era scopiada chê bomba. Prima di partî, a à saludada mê mari. Ai veva cjapadas las mans, ai as strenzeva, ai voleva dî alc, che a sji viodeva che a era disperada, ma no rivava a fâsji capî, a menava il cjâf e a diseva: “Mama, mama”. Cuissà se a pensava a ce che ur vares spietât dopo in tal Todesc”. Da tancj dal paîs ai sintût a nomenâ Angjeloç e dî ch’al era stât lui a salvâ il paîs. I todescs a vevin manaçât di brusâlu, simpri par via dai partigjans. Prin a popolazion in Cjargna a savin la tesara anonaria par razionâ i vivars, tant par persona in gjenar e ogni volta cji distacavin i bolins, tu vevas dirit doma a chel tot. L’oblig di dâ al “ammasso” ce che cji domandavin, las veretas pa Patria, a restava ben pouc par fortuna, che almancul chel an a disin che and’era tantas cartufulas, che no son mai ati stadas a cussì, e pouc ati. Viodût che no rivavin a stanâ chescj partigjans, a gjavavin il mangjâ: se no cu las armas, sji sares proviodût cu la fan. Ma par dut chest, a à rimetût doma la biada int, cuindi par chel la nosta int a è stada costreta a lâ ju pa Furlania, a sorc. Ogni femina, ogni fantata a à alc da contâ a proposit, magari dopo riscjos se a rivavin in cualchi puest di bloc a ur secuestravin encje chel che cul sanc e sudôr a erin rivadas a procurasji.
Angjeloç al à salvât il paîs. Ma tornin a Angjeloç. Razias, rastrelaments, violenza e roubarias, minacias encja di muart a vevin gjavat ogni fuarcia, ogni volontât al popul, sfinît da miseria, tradiments, cença coragjo a lava a cirî confuart dal preidi, che al era impotent parcè che nissun di chei che a contavin lu scoltave. Tant plui che i partigjans, che a vevin i lôr rifugjos tas Vals, Valcjastelana, Mont, a pratendivin che ur fases da vuardia i oms e i zovins che ai erin restâts a fasevin i turnos pal paîs, sul tor da Gleisia, par visâju se ai rivava i todescs. A vevin da puartâur i vivars fin lassù, savin che una volta, nus veva contât Pauli di Neliti, che un troput di zovinas cul zei plen di gjenars a vevin di lâ in Valcjastelana. E a lui ai tocjava puartâ la damigjana di Vermount. Rivâts in Prafermous a sji son fermâts a fâ una pousa; al à vierta la damigjana, e ta bareta, metût fûr un got par dâ a chestas fantatas. Rivats su e joduda la damigjana disjvuçada, a àn fat una granda sfuriada e minaciât Pauli di un cjastii esemplâr. Intant don Celso, che nol podeva plui jodi la sô int cussì, al à pensât di lâ a protestâ aì dal Comant todesc a Paluça. Nart da Delfina al si è ufiert di compagnâlu, ma tant che a erin via pa Cjaranda, a àn tacât a berlâju daûr par fermâju. A àn scugnût tornâ indaûr. Informâts i todescs dal fat, fra lôr al era Angjeloç che al faseva da interprete e ju à convints a vignî a jodi. I partigjans ai erin pronts a fâja paiâ a Pauli, lu vevin cjapât par meti in pratica il cjastii, ma cuant che ai son vignûts a savei che a stavin rivant i todescs, a l’àn parada via cussì e Pauli al è stât sparagnât. La int a era duta in plaça, atôr dal preidi, un comandant cosac prepotent, trist cul fusîl splanât al manaçava la int e di dâ fûc al paîs, al cuistionava di brut cun Fidêl. “Al veva una bareta cun tuna stela rossa tal mieç”, sji impensa Valerio. Tun moment a rivin a duta corsa, motociuculas todescjas, cu la mitragliatrice di devant. Ta prima, dongja dal conducent, al era Angjeloç. Al fâs un vuarc fûr da ciucula, al gafa pal stomi il cosac e lu sbat cuintri dal tei. Al comença a trambascjâi denti cun rabia; chest al è sblancjât, al à sbassât il cjâf e cuant che al à molât, al è lât via cocjo-cocjo. Da chê volta a no ‘nd è stât plui episodis cussì, anzi fûr dal puarton da canonica a vevin metût un cartel scrit par todesc, talian e cosac. “Qui casa del Pope, vietato entrare”. Grazie a Angjeloç, a dîs la int, il paîs al è stât salvât.
Ma cui erial Angjeloç? S’al fassin contâ da Berto, so nevôt. “Jo no eri achì – nus conta Berto -. Sei lât in vuera dal 1938 e tornât tal Otubar dal 1945, cuindi ai doma sintût a contâ da invasion dai mongui e dai todescs, cuant che sei tornât a era za stada la ritirada. Erin in Libia, jo, Mario di Titin e Lino da Vuana. I Amerecans nus àn intimât di rindisji e duncja sin diventâts prisonîrs. Aì di Drea al era encje un Cosac miedi, che mi contava Zuan da Filzita, che lui al era a combati in Grecia e al veva cjapât la malaria, Nelut gno fradi compagn: ju à curâts propit chel miedi aì.
Tornant a Angjeloç (da Pinêta lu clamavin), al era fradi di mê mari Dumina. Da frut al era stât a lavorâ in Todesc, cuindi al saveva benon chesta lenga. In chel timp al era a lavorâ in America. Savût da vuera, al à lassât dut par vignî a difindi la nosta Patria; al voleva lâ volontari. Destinazion: Abissinia, ma lu àn scartât par via da schena, cussì al è lât dopo ta milizia. Ai sintût di chest fat sucedût achì, dato la sô conoscença dal todesc al colaborava, al dîs, come interprete. Al era restât vedu, e vût 3 fias e un frut ch’ai veva metût il non come Mussolini. Cuant che sei tornât da vuera (che a era finida da circa 3 meis) gno barba lu vevin metût encje in pareson (come spia o traditôr) che sei lât encja a cjatâlu: al era a Tumieç e pouc dopo lù an liberât”. Sin nou, vuei, a ricuardâ Angjeloç che cul so amôr di Patria e di paîs nus à salvâts da cuissà cuâl âtas disgracias. Al sji impensa Valerio ch’al veva mâl intun zenôli e al veva da lâ intal ospedâl di Tumieç; cjamât suntuna cjarozula, a son rivâts in som Tumieç che al era un puest di bloc; tirâts fûr i permès, al sji svizina Angjeloç: “Dulà laiso? Ce veiso?”. I vin contât e nus à det di spietâ un moment; al torna dopo un pouc cun tun biel scarnoç di pêrs par me. “Dopo il so intervent sin passâts cença fastidis”. Finida la vuera a Angjeloç di duta la sô famea noj era restada che la fia Gina e il nevodut Ennio. Coma tancj paisans al à scuignût cjapâ la valîs e lâ al estero, cussì encja la Gjina in Svuizara. Dopo sji è maridada, in provincia di Sondrio. La fia e i parincj ai son stâts simpri dongja e jodût di lui. Una volta che al veva fata una scjampada achì in paîs, al era lât a Paluça, pai siei fats. Sji cjatava aventi di Von, cuant che coma una scurtisada, una ponta tal pet lu à fat stramaçâ par cjera. Nol è stât nua da fâ. Aì a è finida la sô vita. Al era il 28 novembar dal 1959. Par comoditât lu àn metût in varas aì di sô gnet Gjusepina, che a stava in placia. Dut il paîs al era a dâi l’ultim salût, cun riconossinça par dut il ben che al veva fat par nou.
Silvia Puntel


text:
situazion gjenerâl
Su la regjon a rivin, a cuote alte, corints debilis umidis meridionâls, par une depression sul Mediterani ocidentâl e di une altre su la Gjermanie, che a determinaran timp inciert fin a mieze setemane, po dopo al tornarà l'anticiclon cun aiar plui sut.
vuê da lis 07
Lunis 15 Otubar
emission: 15-10-2018 07:55 CEST
Nûi o, in cualchi moment, variabil. Al confin cul Venit, no je escludude cualchi ploie locâl e curte dopomisdì.
doman
Martars 16 Otubar
emission: 15-10-2018 12:47 CEST
Pal plui nûi cu la pussibilitât di cualchi ploie debile ca e là, cun plui probabilitât sot sere, invezit di matine il timp al sarà plui stabil, a ben che cun nûi variabii.
passantdoman
Miercus 17 Otubar
emission: 15-10-2018 12:47 CEST
In gjenar nûi o dut innulât cu la pussibilitât di cualchi ploie debile, cun plui probabilitât di matine. Prevision incierte.
tindince par JoibeJoi
Joibe 18 Otubar
emission: 15-10-2018 11:38 CEST
In gjenar pôcs nûi cun aiars di brise. Su lis monts nûi variabii.
tindince par VinarsVin
Vinars 19 Otubar
emission: 15-10-2018 11:38 CEST
Biel timp cun Buere moderade su la marine.